C 188/3

Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov po uverejnení tejto žiadosti

(2019/C 188/04)

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„GRANA PADANO“

EÚ č.: PDO-IT-0011-AM04 – 5.4.2018

CHOP ( X ) CHZO ( )

1. Skupina žiadateľov a oprávnený záujem

Consorzio Tutela Grana Padano via XXIV Giugno, 8 25015 Desenzano del Garda (Brescia) ITALIA Tel. +39 030919811 Fax +39 0309010487

Consorzio Tutela Grana Padano tvoria výrobcovia syrov Grana Padano a je oprávnené predložiť žiadosť o zmenu v zmysle článku 13 ods. 1 vyhlášky Ministerstva poľnohospodárskej, potravinárskej a lesníckej politiky č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

— ☐ Názov výrobku — ☐ Opis výrobku — ☐ Zemepisná oblasť — ☒ Dôkaz o pôvode — ☒ Spôsob výroby — ☐ Súvislosť — ☐ Označovanie — ☒ Iné: Používanie odrezkov v strúhanom syre „Grana Padano“, inšpekcia kvality syra

4. Typ zmeny (zmien)

— ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Dôkaz o pôvode

V špecifikácii sa má doplniť špecifický profil obsahu minerálnych látok v syre „Grana Padano“, čím sa zvýši rozsah parametrov, ktoré možno použiť na presné určenie pôvodu výrobku.

Konkrétnejšie sa do článku 2 za informácie o aminokyselinovom a izotopovom zložení syra má vložiť táto časť:

„Špecifický profil obsahu minerálnych látok v syre s CHOP ‚Grana Padano‘ určený pomocou hmotnostnej spektrometrie slúžiacej na určenie pomeru izotopov (IRMS) bol predložený Consorzio Tutela Grana Padano a Ministerstvu poľnohospodárskej, potravinárskej a lesníckej politiky.“

Keďže tieto údaje sú už čiastočne zahrnuté v izotopovom zložení, ktoré je v súčasnosti predložené ministerstvu, táto zmena posilňuje databázu, ktorá sa už používa.

Ide teda o dva rozdielne parametre, ktoré v kombinácii pomáhajú posilniť v súčasnosti používanú databázu, pričom zaručujú pravosť CHOP „Grana Padano“, najmä ak sa predáva v malých porciách alebo ako strúhaný syr.

Spôsob výroby

Ďalšou zmenou je vypustenie časti, ktorá umožňuje uplatniť výnimku z pravidiel týkajúcich sa mikrobiálneho zaťaženia v mlieku používanom na výrobu syra typu „Trentingrana“. V článku 4 prvom odseku sa z prvej vety majú vypustiť odkazy na túto výnimku.

Článok 4 prvý odsek špecifikácie v súčasnosti znie takto:

„CHOP ‚Grana Padano‘ sa vyrába zo surového kravského mlieka od kráv dojených dvakrát denne. S výnimkou mlieka vyprodukovaného v oblasti Trentingrana sa neuplatňujú žiadne výnimky týkajúce sa bakteriálnej záťaže a počtu somatických buniek stanovené v platných právnych predpisoch.“

Tento odsek sa nahrádza takto:

„CHOP ‚Grana Padano‘ sa vyrába zo surového kravského mlieka od kráv dojených dvakrát denne alebo získavaného pomocou robotického systému dojenia umožňujúceho voľný pohyb kráv, ktorý zabezpečuje, že mlieko si zachováva požadované vlastnosti.“

Táto zmena je nevyhnutná, lebo zákonom č. 131 z 5. júna 2003, ktorým sa stanovuje táto výnimka, sa stanovila lehota na jej uplatňovanie, ktorá už uplynula.

V časti obsahujúcej zoznam povolených krmív je potrebná táto úprava odkazov na jalovice:

z „jaloviciam, ktoré majú viac ako 7 mesiacov“ na „jaloviciam, ktoré sú gravidné viac ako sedem mesiacov“.

Článok 4 tretí odsek špecifikácie výrobku, ktorý v súčasnosti znie:

„Základná výživa dojníc pozostáva z čerstvého alebo konzervovaného krmiva a podáva sa kravám počas laktácie alebo v čase zastavenia produkcie mlieka, ako aj jaloviciam, ktoré majú viac ako 7 mesiacov.“

sa mení takto:

„Základná výživa dojníc pozostáva z čerstvého alebo konzervovaného krmiva a podáva sa kravám počas laktácie alebo v čase zastavenia produkcie mlieka, ako aj jaloviciam, ktoré sú gravidné viac ako sedem mesiacov.“

Článok 4 siedmy odsek sa má zmeniť tiež. Súčasné znenie:

„Nasleduje zoznam surovín určených na výživu zoskupených do kategórií, ktoré sa môžu pridávať do krmiva používaného na kŕmenie kráv počas laktácie alebo v čase zastavenia produkcie mlieka a jalovíc starších ako sedem mesiacov, ktorých mlieko sa má použiť na výrobu CHOP ‚Grana Padano‘.“

sa mení takto:

„Nasleduje zoznam surovín určených na výživu zoskupených do kategórií, ktoré sa môžu pridávať do krmiva používaného na kŕmenie kráv počas laktácie alebo v čase zastavenia produkcie mlieka a jalovíc, ktoré sú gravidné viac ako sedem mesiacov a ktorých mlieko sa má použiť na výrobu CHOP ‚Grana Padano‘.“

Táto zmena sa týka aj bodu 3.3 prvého odseku jednotného dokumentu.

Súčasné znenie:

„Základná výživa dojníc pozostáva z čerstvého alebo konzervovaného krmiva a podáva sa kravám počas laktácie alebo v čase zastavenia produkcie mlieka, ako aj kravám, ktoré majú viac ako 7 mesiacov.“

Tento odsek sa nahrádza takto:

„Základná výživa dojníc pozostáva z čerstvého alebo konzervovaného krmiva a podáva sa kravám počas laktácie alebo v čase zastavenia produkcie mlieka, ako aj jaloviciam, ktoré sú gravidné viac ako sedem mesiacov.“

Touto zmenou sa opravuje zjavná chyba v texte, pretože kravy v talianskom poľnohospodárskom odvetví sú známe ako jalovice („manze“) od veku približne 18 mesiacov, čo sa zhoduje s časom, keď sú oplodnené. Táto zmena je preto opravou, pretože slovo „gravidné“ bolo vynechané len omylom.

Táto zmena takisto umožňuje použitie robotických systémov dojenia umožňujúcich voľný pohyb kráv. V dôsledku toho sa musia zmeniť aj časti špecifikácie výrobku týkajúce sa možnosti miešania dávok mlieka.

Článok 4 prvý odsek a článok 5 tretí a štvrtý odsek špecifikácie sa preto musia zmeniť.

Článok 4 prvý odsek špecifikácie výrobku, ktorý v súčasnosti znie:

„CHOP ‚Grana Padano‘ sa vyrába zo surového kravského mlieka od kráv dojených dvakrát denne. S výnimkou mlieka vyprodukovaného v oblasti Trentingrana sa neuplatňujú žiadne výnimky týkajúce sa bakteriálnej záťaže a počtu somatických buniek stanovené v platných právnych predpisoch.“

Tento odsek sa nahrádza takto:

„CHOP ‚Grana Padano‘ sa vyrába zo surového kravského mlieka od kráv dojených dvakrát denne alebo získavaného pomocou robotického systému dojenia umožňujúceho voľný pohyb kráv, ktorý zabezpečuje, že mlieko si zachováva požadované vlastnosti.“

Článok 5 tretí a štvrtý odsek špecifikácie, ktoré v súčasnosti znejú takto:

„Syr sa môže vyrobiť z mlieka z jedného dojenia alebo zo zmiešaných dávok z dvoch dojení po tom, ako sa nechalo odstáť a smotana sa prirodzene dostala na povrch. Rovnako možno použiť dávky z dvoch dojení, pričom len jedna dávka bola ponechaná na odstátie, aby sa smotana prirodzene dostala na povrch.“

Tieto odseky sa nahrádzajú takto:

„Syr sa môže vyrobiť z mlieka z jedného dojenia alebo zo zmiešaných dávok z viacerých dojení po tom, ako sa nechalo odstáť a smotana sa prirodzene dostala na povrch. Rovnako možno použiť dávku mlieka, z ktorého iba časť bola ponechaná na odstátie, aby sa smotana prirodzene dostala na povrch.“

Táto zmena sa týka aj bodu 3.2 jednotného dokumentu,

ktorý v súčasnosti znie:

„Tvrdý, tepelne spracovaný, pomaly zrejúci syr, vyrábaný počas celého roka a využívaný ako lahôdkový syr alebo syr na strúhanie, vyrábaný z čiastočne odstredeného surového mlieka z kráv, ktorých základnú výživu tvorí zelené alebo konzervované krmivo. Mlieko pochádza z dvoch dojení z jedného dňa, dovolené je však aj spracovanie mlieka iba z jedného dojenia alebo zmiešaného mlieka z dvoch dojení.“

Tento bod sa nahrádza takto:

„Tvrdý, tepelne spracovaný, pomaly zrejúci syr, vyrábaný počas celého roka a využívaný ako lahôdkový syr alebo syr na strúhanie, vyrábaný z čiastočne odstredeného surového mlieka od kráv dojených buď dvakrát denne, alebo použitím robotického systému dojenia, ktorý umožňuje voľný pohyb kráv, a ktorých základnú výživu tvorí čerstvé alebo sušené krmivo. Syr sa môže vyrábať použitím mlieka z jedného dojenia alebo zmiešaním dávok z viacerých dojení.“

Keď sa schváli táto zmena, bude možné vyrábať syr z dávok mlieka získaného z viac než dvoch dojení. Výrobca syra sa musí prostredníctvom následného procesu odstreďovania postarať o to, aby mlieko malo vlastnosti stanovené v špecifikácii výrobku, a aby sa tieto vlastnosti nezmenili. Roky testovania ukázali, že prítomnosť požadovaného pomeru tuku a kazeínu je dostatočná na zabezpečenie toho, aby mal syr vlastnosti stanovené v špecifikácii výrobku a v jednotnom dokumente. Z technického a vedeckého hľadiska nemá používanie robotických systémov dojenia nepriaznivý vplyv na vlastnosti mlieka. Mlieko je predovšetkým štatisticky porovnateľné s mliekom získaným tradičným dojením z hľadiska obsahu tuku aj bielkovín. Použitie robotických systémov môže v skutočnosti zlepšiť dobré životné podmienky kráv a znížiť stres spôsobený ich dojením iba dvakrát denne počas období vrcholu laktácie.

Minimálny čas, ktorý sa syr musí nechať vo formách, sa má znížiť zo 48 na 36 hodín.

Konkrétnejšie, článok 5 jedenásty odsek, ktorý v súčasnosti znie:

„Potom sa umiestni do foriem, ktoré vtláčajú označenie pôvodu do syra, najmenej na 48 hodín. Syr sa potom naloží do slaného nálevu na 14 – 30 dní.“

sa nahrádza takto:

„Potom sa umiestni do foriem, ktoré vtláčajú označenie pôvodu do syra, najmenej na 36 hodín. Syr sa potom naloží do slaného nálevu na 14 – 30 dní.“

Výsledky testov v priebehu rokov ukázali, že 36 hodín vo formách je dostatočný čas na správne stvrdnutie a tvarovanie syra a na prípravu na jeho naloženie do slaného nálevu. Táto zmena sa stala nevyhnutnou z dôvodu postupného zvyšovania výroby jednotlivých syrární a takisto fúzií, ktoré viedli k centralizácii výroby vo väčších zariadeniach. To nevyhnutne viedlo k obmedzeniam priestoru a času, ktoré sú k dispozícii pre rôzne procesy výroby syra. Vzhľadom na čas potrebný na umývanie a dezinfekciu foriem pred ich opätovným použitím v novom výrobnom cykle by požadovaná zmena výrazne pomohla zlepšiť riadenie postupov výroby syra.

Má sa povoliť použitie „tepelnej komory“ („camera calda“).

To znamená, že do článku 5 špecifikácie výrobku sa má doplniť táto veta:

„Keď sa syry vyberú zo slaného nálevu, môžu sa opláchnuť a/alebo nechať v prostredí vyhriatom na teplotu 25 °C až 60 °C počas maximálne 24 hodín.“

Niektorí výrobcovia už niekoľko rokov skúšajú opätovné zavedenie starej praxe spočívajúcej v tom, že sa syry – po vybratí zo slaného nálevu a po prípadnom opláchnutí vodou – ponechajú vo vyhradených komorách vyhriatych na teplotu 25 °C až 60 °C počas troch až 24 hodín. Ako to dokazujú mnohé historické dokumenty, ide o tradičnú techniku, ktorej cieľom je podporiť odparovanie vlhkosti a soli z povrchu, čo pomáha vytvárať kôrku so súvislejším povrchom a spomaľuje rast povrchovej plesne. Keďže skúšky opätovného zavedenia tohto postupu priniesli veľmi uspokojivé výsledky, bolo prijaté rozhodnutie, ktorým sa povoľuje jeho použitie.

Iné

Pravidlo, ktorým sa obmedzovala preprava odrezkov v rámci syrární do oblasti pôvodu, sa má vypustiť.

Konkrétnejšie, článok 7 písm. d), ktoré v súčasnosti znie:

„d) preprava odrezkov sa povoľuje jedine v rámci tej istej syrárne alebo medzi podnikmi v rámci skupiny podnikov a pod podmienkou, že sa tieto podniky nachádzajú v oblasti pôvodu. Odrezky, ktoré sa majú použiť na strúhaný syr ‚Grana Padano‘, sa preto nemôžu predávať ako samostatný výrobok.“

sa nahrádza takto:

„Preprava odrezkov sa povoľuje jedine v rámci tej istej syrárne alebo medzi podnikmi v rámci skupiny podnikov. Odrezky, ktoré sa majú použiť na strúhaný syr ‚Grana Padano‘, sa preto nemôžu predávať ako samostatný výrobok.“

Táto zmena sa týka aj bodu 3.5 jednotného dokumentu, ktorý v súčasnosti znie:

„ich preprava sa povoľuje jedine v rámci toho istého podniku alebo tej istej skupiny podnikov pod podmienkou, že sa tieto podniky nachádzajú v oblasti pôvodu.“

Tento bod sa nahrádza takto:

„preprava odrezkov sa povoľuje jedine v rámci toho istého podniku na výrobu syra alebo medzi podnikmi v rámci skupiny podnikov.“

Táto zmena má obmedzený vplyv a ovplyvňuje len syrárne s porciovacími zariadeniami nachádzajúcimi sa mimo oblasti výroby, ktoré navyše majú povolenie baliť strúhaný syr (toto povolenie sa samozrejme vydáva len priestorom nachádzajúcim sa v oblasti pôvodu). Cieľom je umožniť týmto podnikom prepravovať odrezky zo svojich zariadení nachádzajúcich sa mimo oblasti výroby do zariadení v oblasti výroby, ktoré majú povolenie na výrobu strúhaného syra „Grana Padano“, pri rešpektovaní obmedzení uvedených v špecifikácii výrobku, pokiaľ ide o používanie odrezkov pri výrobe strúhaného syra. Skutočným cieľom tejto zmeny je zabezpečiť pre týchto pár podnikov rovnaké postavenie s podnikmi, ktorých obe zariadenia sa nachádzajú v oblasti pôvodu, a preto môžu prepravovať odrezky, ktoré vznikli pri výrobe „Grana Padano“, medzi svojimi zariadeniami bez obmedzení.

Kontrola kvality

Táto zmena spočíva v doplnení klasifikácie, ktorá sa má použiť na ohodnotenie „Grana Padano“ počas kontroly kvality: „scelto sperlato“ („certifikovaná najvyššia kvalita“), „zero“ (0) a „uno“ (1).

Na základe tejto zmeny sa do článku 5 vkladá táto časť:

„‚Grana Padano‘ sa klasifikuje ako scelto sperlato, zero (0) a uno (1). ‚Grana Padano‘ scelto sperlato nemá žiadne vnútorné ani vonkajšie nedostatky. ‚Grana Padano‘ 0 (zero), síce výrobok najvyššej kvality, no pokiaľ ide o hmotu samotného syra, má niekoľko drobných nedostatkov kôry známych ako ‚correzioni‘ (‚korekcie‘). ‚Grana Padano‘ 1 (uno) známy aj ako ‚sottoscelto‘ (‚nižšia kvalita‘) – má mierne ‚korekcie‘ alebo menšie nedostatky na kôre alebo v hmote syra, s mierne zväčšenými dierami, a pomalšie obnovuje svoj tvar po údere testovacím kladivom.“

Hoci „Grana Padano“ je v súčasnosti definovaný na základe veľmi presných charakteristík uvedených v špecifikácii výrobku, časom sa ukázalo, že možnosť klasifikácie výrobku do kategórií na základe výskytu drobných nedostatkov kôry a hmoty by bola užitočným nástrojom. Tieto kategórie, ktoré sa už používajú pri iných podobných tvrdých syroch, nemajú zásadný vplyv na vlastnosti výrobku stanovené v článku 2 špecifikácie výrobku, ale skôr umožňujú vykonávanie sektorových politík zameraných na zlepšenie kvality výrobku. Kategórie boli vymedzené na základe existujúcich postupov obchodovania s CHOP „Grana Padano“, na ktoré sa okrem iného odkazuje v dokumentácii predloženej Európskej komisii pri zápise CHOP do registra. Konkrétnejšie, ak je šarža syra podrobená kontrole kvality a „testu kladivom“ pri príprave na označenie vypálením, je rozdelená podľa vyššie uvedenej obchodnej klasifikácie. Formulár klasifikácie kvality sa vypĺňa v prípade každej zásielky podliehajúcej kontrole kvality, pričom každý syr sa kategorizuje buď ako scelto sperlato, zero (0) alebo uno (1).

JEDNOTNÝ DOKUMENT

„GRANA PADANO“

EÚ č.: PDO-IT-0011-AM04 – 5.4.2018

CHOP ( X ) CHZO ( )

1. Názov:

„Grana Padano“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.3. Syry

3.2. Opis výrobku, na ktorý sa vzťahuje názov uvedený v bode 1

Tvrdý, tepelne spracovaný, pomaly zrejúci syr, vyrábaný počas celého roka a využívaný ako lahôdkový syr alebo syr na strúhanie, vyrábaný z čiastočne odstredeného surového mlieka od kráv dojených buď dvakrát denne, alebo použitím robotického systému dojenia, ktorý umožňuje voľný pohyb kráv, a ktorých základnú výživu tvorí čerstvé alebo sušené krmivo. Syr sa môže vyrábať použitím mlieka z jedného dojenia alebo zmiešaním dávok z viacerých dojení. Syr má valcovitý tvar, mierne vypuklé alebo prakticky rovné boky a ploché steny s mierne zdvihnutou hranou.

Priemer bochníka sa pohybuje od 35 do 45 cm a výška bokov od 18 do 25 cm v závislosti od technických podmienok výroby.

Hmotnosť: od 24 do 40 kg; kôra: tvrdá a hladká, s hrúbkou 4 až 8 mm.

Hmota je tvrdá, s jemne zrnitou štruktúrou, radiálne štiepateľná na jemné vločky a s ledva zreteľnými dierkami. Obsah tuku v sušine je najmenej 32 %. Farba kôry je tmavožltá alebo prirodzene zlatožltá; farba syrovej hmoty je biela alebo slamovožltá. Hmota má voňavú arómu a jemnú chuť.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Základná výživa dojníc pozostáva z čerstvého alebo konzervovaného krmiva a podáva sa kravám počas laktácie alebo v čase zastavenia produkcie mlieka, ako aj jaloviciam, ktoré sú gravidné viac ako sedem mesiacov. Výživa dojníc sa zakladá na používaní krmív získaných z plodín vyprodukovaných v rámci poľnohospodárskeho podniku alebo na území výroby CHOP „Grana Padano“.

Denná kŕmna dávka musí obsahovať najmenej 50 % sušiny pochádzajúcej z krmiva, v ktorom pomer obsahu krmiva na sušinu nie je nižší ako 1. Najmenej 75 % sušiny krmovín dennej kŕmnej dávky musí pochádzať z krmív vyprodukovaných na území výroby mlieka.

Povolené krmivá sú vymenované v kladnom zozname, ktorý obsahuje tieto prvky:

krmivo: čerstvé krmivo, seno, slama, siláž (nepovoľuje sa na výrobu syra typu „Trentingrana“),

suroviny určené na výživu dobytka zoskupené podľa kategórií, ktoré sa môžu pridávať do krmiva: obilniny a výrobky z nich, olejniny s nižším obsahom tuku a výrobky z nich, hľuzy a korienky a výrobky z nich, sušené krmoviny, výrobky cukrovarníckeho priemyslu, strukoviny, tuky, minerálne látky, prísady.

Suroviny: surové kravské mlieko, prírodné mliečne fermenty, teľacie syridlo. Mlieko pochádza od dojníc chovaných v zemepisnej oblasti vymedzenej v bode 4.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Výrobné postupy a zrenie sa musia uskutočniť v oblasti výroby vymedzenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Strúhanie a balenie sa musí uskutočňovať v oblasti výroby vymedzenej v bode 4, pretože čerstvý strúhaný syr je veľmi chúlostivý a ochrana jeho organoleptických vlastností si vyžaduje okamžité zabalenie v podmienkach brániacich akémukoľvek vysychaniu. Zároveň sa okamžitým zabalením syra do obalu, na ktorom sa nachádza označenie pôvodu, môže lepšie zaručiť pravosť strúhaného syra, ktorý je vzhľadom na svoj charakter ťažšie identifikovateľný ako celistvý bochník (ako to potvrdil Súdny dvor v rozsudku C-469/00 z 20. mája 2003).

Použitie hoblín pochádzajúcich z krájania a porciovania CHOP „Grana Padano“ na kusy s premenlivou a/alebo pevnou hmotnosťou, bloky, kocky, porcie atď. je na výrobu strúhaného syra „Grana Padano“ povolené jedine za predpokladu, že sú splnené tieto podmienky: maximálny podiel kôry môže byť 18 %; musí byť sústavne zabezpečená vysledovateľnosť bochníkov CHOP „Grana Padano“, z ktorých pochádzajú hobliny; hobliny určené na neskoršie použitie alebo prevezenie z jednej prevádzky do druhej sa musia roztriediť podľa registračného čísla a mesiaca výroby; preprava odrezkov sa povoľuje jedine v rámci toho istého podniku na výrobu syra alebo medzi podnikmi v rámci skupiny podnikov. Odrezky, ktoré sa majú použiť na strúhaný syr „Grana Padano“, sa preto nemôžu predávať ako samostatný výrobok.

3.6. Špecifické pravidlá označovania výrobku, na ktorý sa vzťahuje registrovaný názov

Oficiálnu ochrannú známku, ktorou sa potvrdzuje, že výrobok spĺňa kritériá používania chráneného označenia pôvodu „GRANA PADANO“, a ktorá sa musí nachádzať tak na celistvých bochníkoch, ako aj na všetkých baleniach porciovaného a strúhaného syra „CHOP GRANA PADANO“, predstavuje kosoštvorec, na ktorom sú veľkými tlačenými písmenami napísané slová „GRANA“ a „PADANO“. V hornom a dolnom rohu kosoštvorca, ktorého vrcholy sú zaoblené, sa v uvedenom poradí nachádzajú iniciály „G“ a „P“.

Označovacie pásiky, ktorými sa značka pôvodu razí na bochníky syra za studena počas formovania, pozostávajú z radu vybodkovaných kosoštvorcov, v ktorých sa striedajú slová „GRANA“ a „PADANO“, identifikačné údaje výrobcu syra a údaje o mesiaci a roku výroby.

Používanie označovacích pásikov osobitne stanovených pre typ syra „TRENTINGRANA“ je povolené výhradne v prípade „CHOP Grana Padano“ vyrobeného v autonómnej provincii Trento pod podmienkou, že syr je vyrobený výlučne z mlieka pochádzajúceho od dojníc živených krmivom, pričom akýkoľvek druh siláže je počas celého roka vylúčený. Označovacie pásiky sú tvorené dvoma radmi vybodkovaných kosoštvorcov, cez ktoré prechádza slovo „TRENTINO“; uprostred, v strede štylizovaných tvarov hôr, sú slová „TRENTINO“ napísané zľava doprava a sprava doľava.

Balenie opísaného syra typu TRENTINGRANA s CHOP „Grana Padano“ musí na obalových a reklamných materiáloch obsahovať toto logo:

Identifikácia pôvodu prostredníctvom označovacích pásikov je doplnená kazeínovým štítkom s nápisom „GRANA PADANO“, rokom výroby a alfanumerickým kódom jednoznačne označujúcim každý bochník syra.

Syr „Grana Padano“, ktorý po vyformovaní zreje najmenej 20 mesiacov vo vymedzenej zemepisnej oblasti, môže získať označenie „RISERVA“. Kategória „Grana Padano RISERVA“ je vyznačená druhou značkou vypálenou na bočné strany bochníkov syra na základe žiadosti hospodárskych subjektov za rovnakých podmienok, ako sú podmienky stanovené na označovanie CHOP. Uvedené označenie sa skladá z kruhovej kresby, cez ktorej stred prechádza slovo „RISERVA“. V hornom polkruhu je slovo „OLTRE“ (viac ako) a číslo „20“, zatiaľ čo v dolnom polkruhu je slovo „MESI“ (mesiacov).

Pokiaľ ide o balené výrobky, uplatňujú sa tieto ďalšie kategórie: „Grana Padano“ OLTRE 16 MESI (zrejúci viac ako 16 mesiacov) a „Grana Padano“ RISERVA (zrejúci viac ako 20 mesiacov).

Na obaloch syra patriaceho do kategórie „Grana Padano“ Oltre 16 Mesi je k logu GRANA PADANO pripojená poznámka „OLTRE 16 MESI“ (zrejúci viac ako 16 mesiacov) umiestnená na jedinom riadku medzi dvomi paralelnými čiarami.

Na obaloch syra kategórie „Grana Padano“ Riserva je logo GRANA PADANO doplnené reprodukciou značky „RISERVA“.

Hoci v prípade kategórií, ktoré sú výslovne stanovené v špecifikácii („Oltre 16 Mesi“ [zrejúci viac ako 16 mesiacov] a „RISERVA – Oltre 20 Mesi“ [zrejúci viac ako 20 mesiacov]), je povinné dodržiavať príslušné uvedené logá, pripúšťa sa možnosť popri daných dvoch kategóriách na obale (dobrovoľne) uvádzať aj iné obdobia zrenia.

Takéto označenie však musí byť vyhotovené tak, aby nevytváralo dojem, že ide o ďalšiu kategóriu výrobkov stanovenú a schválenú v špecifikácii.

Preto sa v záujme jasnosti a s cieľom predísť nedorozumeniam medzi oficiálnymi kategóriami a dodatočnými dobrovoľnými údajmi, ktorými sa poskytujú spotrebiteľom špecifickejšie a presnejšie informácie, bude smieť uvádzať obdobie zrenia 16 a 20 mesiacov len s použitím dvoch konkrétnych log uvedených vyššie, zatiaľ čo iné obdobia zrenia (napr. „stagionatura 12 mesi“ [zrenie 12 mesiacov], „stagionatura 14 mesi“ [zrenie 14 mesiacov], „stagionatura 18 mesi“ [zrenie 18 mesiacov] a pod.) sa smú uvádzať len za predpokladu, že typ písma, farba, veľkosť označenia a umiestnenie na balení budú odlišné od tých, ktoré prináležia CHOP „Grana Padano“.

4. Stručné vymedzenie zemepisnej oblasti

Oblasť výroby a strúhania syra s CHOP „Grana Padano“ zodpovedá územiu provincií: Alessandria, Asti, Biella, Cuneo, Novara, Turín, Verbania, Vercelli, Bergamo, Brescia, Como, Cremona, Lecco, Lodi, Mantova – vľavo od rieky Pád, Miláno, Monza, Pavia, Sondrio, Varese, Trento, Padova, Rovigo, Treviso, Benátky, Verona, Vicenza, Bologna – vpravo od rieky Reno, Ferrara, Forlì Cesena, Piacenza, Ravenna a Rimini. Oblasť výroby okrem toho zahŕňa tieto obce z provincie Bolzano: Anterivo, Lauregno, Proves, Senale-S Felice a Trodena.

5. Súvislosť so zemepisnou oblasťou

Oblasť výroby syra s CHOP „Grana Padano“ sa z veľkej časti prelína s oblasťou Pádskej nížiny, to znamená so zemepisnou oblasťou riečiska Pádu, ktoré sa vyznačuje naplaveninovými, aluviálnymi pôdami fluvio-glaciálneho pôvodu s malým spádom, ktoré sú bohaté na vodu a patria medzi najúrodnejšie pôdy na svete a medzi pôdy, ktoré sú najvhodnejšie na pestovanie krmovín.

Tieto pôdne vlastnosti spolu s osobitnou mikroklímou v oblasti sú priaznivé na pestovanie kukurice, ktorá tvorí najdôležitejší základ krmovín pre dojnice, ktorých mlieko je určené na výrobu syra s CHOP „Grana Padano“. Kukurica totiž môže predstavovať až 50 % sušiny.

Obrábanie a zavlažovanie oblasti Pádskej nížiny, datované od 11. storočia, umožnili miestny rozvoj chovu hovädzieho dobytka. Dostupnosť veľkého množstva mlieka, ktoré presahuje každodenné potreby vidieckeho obyvateľstva, podnietila a vyvolala potrebu spracovať mlieko na syr, ktorý sa môže uchovávať. Ešte aj v súčasnosti predstavuje veľká dostupnosť miestnych krmovín, najmä kukurice, spojená s hojnosťou vody základný prvok na zachovanie chovu hovädzieho dobytka a produkcie mlieka.

Špecifickosť „CHOP Grana Padano“ spočíva v týchto vlastnostiach:

— rozmery a hmotnosť bochníka,

— osobitná morfologická charakteristika vnútornej časti syra dosiahnutá vďaka technike výroby, ktorá sa vyznačuje zrnitou, typickou vločkovitou štruktúrou,

— biela alebo slamovožltá farba syrovej hmoty, lahodná chuť a voňavá aróma, najmä vďaka vysokému podielu voskovitej kukurice v krmive kráv,

— obsah vody a tukov, ktorý sa prakticky vyrovná obsahu bielkovín,

— značné prirodzené štiepenie bielkovín na peptóny, peptidy a voľné aminokyseliny,

— vhodnosť na predĺžené obdobie zrenia, aj vyše 20 mesiacov.

Príčinná súvislosť medzi „CHOP Grana Padano“ a oblasťou jeho pôvodu vyplýva z týchto skutočností:

— značný potenciál zavlažovania Pádskej nížiny a následná dostupnosť krmiva, ku ktorým patrí najmä voskovitá kukurica, ktorá syru dodáva osobitné vlastnosti, akými sú biele alebo slamovožlté sfarbenie, chuť a aróma syrovej hmoty. Používanie siláže z kukurice – alebo voskovitej kukurice – priamo ovplyvňuje nižší podiel chromatických zlúčenín vo výžive dojníc, akými sú karotény, antokyány a chlorofyl v porovnaní s ich obsahom vo výžive založenej na zelenom krmive alebo na rôznych druhoch sena. Táto výživa chudobná na chromatické zlúčeniny je priamym dôsledkom uskladnenia kukurice v sile,

— používanie surového mlieka, ktoré dodáva syreniu mliečne baktérie typické pre danú oblasť,

— používanie prírodných mliečnych fermentov, ktoré vytvárajú neprerušené mikrobiologické spojenie s oblasťou výroby. Mlieko v podobe srvátky, a teda prírodného mliečneho fermentu totiž na jednej strane predstavuje článok, ktorý spája syrenie s oblasťou výroby, a na druhej strane zaručuje stály a nepretržitý prísun mliečnych baktérií typických pre oblasť pôvodu, čomu syr s CHOP „Grana Padano“ vďačí za svoje hlavné osobitné charakteristické vlastnosti.

Príčinnú súvislosť medzi typickými vlastnosťami výrobku a oblasťou jeho pôvodu zaručuje aj výrobca syrov (casaro), ktorý mal vždy hlavný a zásadný význam pre výrobu s CHOP „Grana Padano“.

Ešte aj v súčasnosti sa spracovanie mlieka na syr s CHOP „Grana Padano“ zveruje výrobcom syrov, a nie technikom ani vedcom.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Úplné znenie špecifikácie výrobku sa nachádza na tejto webovej stránke: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke Ministerstva poľnohospodárskej, potravinárskej a lesníckej politiky (www.politicheagricole.it) kliknutím na „Qualità e sicurezza“ (v pravej hornej časti obrazovky), a potom na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.